Clausura del programa ‘Start Again’ de la Fundació de Treballadors de la Siderúrgia Integral
26 de desembre 2019

​![](/media/5u3f4enk/45_c_img_1411.jpg)  
  

L'alcalde de Sagunt, Darío Moreno, i el delegat de Serveis Socials, Alejandro Sotoca, han assistit hui al lliurament de diplomes i clausura del programa ‘Start Again’ de la Fundació de Treballadors de la Siderúrgia Integral. Es tracta d'un programa per a la inserció socio-laboral de col·lectius en risc d'exclusió. Hi han participat 53 persones, 22 de Sagunt i la resta d'altres poblacions del Camp de Morvedre, en els cursos d'auxiliar de comerç i auxiliar de neteja de superfícies i edificis. Estos cursos estaven destinats a persones desocupades majors de 45 anys i en risc d'exclusió social.

  

En l'acte de clausura, Darío Moreno ha agraït a la Fundació de Treballadors de la Siderúrgia Integral i a tots els participants en esta iniciativa perquè no s'han rendit i perquè continuen aprenent per a tindre un futur millor: «**Start Again és un programa que parla de les segones oportunitats i de com saber reinventar-nos, i això és una cosa que sap molt la nostra ciutat**».

  

Este projecte social té com a objectiu millorar el grau d'ocupabilitat de persones de la comarca del Camp de Morvedre en situació de vulnerabilitat social per romandre llargs períodes en desocupació. Les persones participants en el programa són de Sagunt, Canet d'en Berenguer, la Baronia i Les Valls.

  

![](/media/cidd0cnw/45_c_img_1342.jpg)  
  

Durant els itineraris, els participants han pogut gaudir d'una atenció individualitzada per a l'orientació laboral, així com l'acompanyament d'aprenentatges de ferramentes per a la cerca d'ocupació, a través de l'alfabetització digital, a més de tallers de competències bàsiques i capacitació tècnica. Algunes de les activitats que s'han desenvolupat han sigut la preparació de _curriculum vitae_ i la carta de presentació; tècniques d'entrevistes i competències transversals, com a comunicació i les habilitats socials.

  

Esta iniciativa està cofinançada per la Unió Europea a través del programa operatiu del Fons Social Europeu (FSE) de la Comunitat Valenciana i compta amb la col·laboració de l'Ajuntament de Sagunt i de la Mancomunitat de la Baronia. També han col·laborat empreses de la zona com Dia Market Sagunt, Maxi Cash, Oasis Garden, Tiko Doco, Soluciones Pinillos, Soluciones para tu hogar, Casa i Coop Algímia.

  

  

![](/media/frlgjy0a/45_c_medios_1357.jpg)  

*   [](http://www.facebook.com/sharer.php?u=https://aytosagunto.es/va/actualitat/clausura-del-programa-start-again-de-la-fundacio-de-treballadors-de-la-siderurgia-integral/ "Facebook")
*   [](http://twitter.com/share?url=https://aytosagunto.es/va/actualitat/clausura-del-programa-start-again-de-la-fundacio-de-treballadors-de-la-siderurgia-integral/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/clausura-del-programa-start-again-de-la-fundacio-de-treballadors-de-la-siderurgia-integral/ "Linked In")
*   [](mailto:?body=https://aytosagunto.es/va/actualitat/clausura-del-programa-start-again-de-la-fundacio-de-treballadors-de-la-siderurgia-integral/)